b'\n_START_ARTICLE_\nMarsilio Ficino\n_START_SECTION_\nIntelektualna zanimanja\n_START_PARAGRAPH_\nO\xc4\x8de Marsilija Ficina je bil zdravnik Cosima Medi\xc4\x8dejskega, de facto vladarja Firenc in za\xc4\x8detnika politi\xc4\x8dne dinastije Medi\xc4\x8dejcev. Cosimo je \xc5\xbee zelo zgodaj opazil mladeni\xc4\x8devo intelektualno nadarjenost in prevzel mecensko skrb za Ficina._NEWLINE_Cosimo je spodbujen s stiki bizantinskih renesan\xc4\x8dnih humanistov, ki so najprej po slu\xc5\xbebeni dol\xc5\xbenosti, kasneje pa kot begunci prihajali v Italijo in prina\xc5\xa1ali s sabo knjige Platona, novoplatonistov in gnostikov, odprl moderno Platonsko Akademijo, za voditelja pa je postavil Ficina. _NEWLINE_Rokopis Platonovih Dialogov, ki ga je Cosimo Medi\xc4\x8dejski verjetno kupil od Pletona, je bil osnova za prevod Ficinov prevod. Razen najdalj\xc5\xa1ega dela Zakonov, ki so bolj Platonovo teolo\xc5\xa1ko delo, mu je uspelo iz gr\xc5\xa1\xc4\x8dine v latin\xc5\xa1\xc4\x8dino prevesti vse ostale najpomembnej\xc5\xa1e Dialoge, ki jih je izdal leta 1484. Poleg tega je prevajal \xc5\xa1e novoplatonisti\xc4\x8dne klasike in gnosti\xc4\x8dna besedila (Corpus hermeticum). Ficino se je ukvarjal tudi z magijskimi ve\xc5\xa1\xc4\x8dinami in prakti\xc4\x8dno astrologijo, toda \xc4\x8deprav je do astrologije ve\xc4\x8dinoma spravljiv in zagovarja njeno znanstveno vrednost, je mestoma do nje tudi kriti\xc4\x8den. Prav tako je zdravilstvo povezoval z astrologijo in iz upo\xc5\xa1tevanja polo\xc5\xbeaja zvezd dolo\xc4\x8dal diagnozo bolnikov. _NEWLINE_Pod vplivom Platona in platonisti\xc4\x8dnih tradicij je Ficino zavra\xc4\x8dal ideje aristotelijanske sholastike, ki je izhajala iz latinskih prevodov, renesan\xc4\x8dnega aristotelizma, katerih predstavniki so uporabljali gr\xc5\xa1ke izvirnike, in proto-sekularisti\xc4\x8dnega averroizma, ki je na univerzah severno italijanskih mest za razliko od ostale Evrope \xc5\xa1e ohranil svoj vpliv.\n_START_SECTION_\nDela\n_START_PARAGRAPH_\nNjegovo prvo pomembnej\xc5\xa1e prevajalsko delo je bil prevod Corpus Hermeticuma, ki ga je prevedel po naro\xc4\x8dilu Cosima Medi\xc4\x8dejskega sredi prevajanja Platona._NEWLINE_S prevodom Platonovih del je med sodobniki uveljavil svojo recepcijo Platona, ki ga je hkrati aktualiziral v filolo\xc5\xa1ko strokovnem smislu in populariziral v pomenu Platona kot zdravnika du\xc5\xa1e. Ficinov prevod Plotinovih\xc2\xa0\xc2\xbbEnead\xc2\xab\xc2\xa0je bil podlaga za ovr\xc5\xbebo zmotnega prepri\xc4\x8danja, da so Eneade Aristotelovo teolo\xc5\xa1ko delo, kakor so bili prepri\xc4\x8dani skozi ves srednji vek._NEWLINE_Ficinovo najpomembnej\xc5\xa1e filozofsko delo je\xc2\xa0\xc2\xbbPlatonska teologija\xc2\xab, na katero je o\xc4\x8ditno vplivala kozmologija poznega Platona iz\xc2\xa0\xc2\xbbZakonov\xc2\xab\xc2\xa0in kasnej\xc5\xa1ih novoplatonistov. V\xc2\xa0\xc2\xbbPlatonski teologiji\xc2\xab\xc2\xa0posku\xc5\xa1a dokazati nesmrtnost du\xc5\xa1e in se s tem zoperstavlja skepticizmu averroisti\xc4\x8dnih sodobnikov, hkrati pa se po na\xc4\x8dinu pisanja oddaljuje od abstraktno suhoparnih traktatov poznosholasti\xc4\x8dnih sodobnikov in se pri dokazovanju du\xc5\xa1e. _NEWLINE_Naslednje delo so\xc2\xa0\xc2\xbbKnjige o \xc5\xbeivljenju\xc2\xab\xc2\xa0(Liber da vita), sklop treh knjih napisanih v dalj\xc5\xa1em \xc4\x8dasovnem obdobju od leta 1480 do 1489. Vsebina tega dela je zmes platoni\xc4\x8dno-filozofskih, medicinskih, okultisti\xc4\x8dnih in astrolo\xc5\xa1kih vsebin. Mogo\xc4\x8de najbolj aktualno je za dana\xc5\xa1nji \xc4\x8das delo\xc2\xa0\xc2\xbbO ljubezni\xc2\xab\xc2\xa0(De amore), v katerem se pod vplivom Platonovega Simpozija ukvarja s problematiko duhovne t. i. \xc2\xbbplatoni\xc4\x8dne ljubezni\xc2\xab, torej neeroti\xc4\x8dne ljubezni, ki se bolj kot po telesu ozira po ob\xc5\xbeevanju lepote du\xc5\xa1e. Kot pri Platonu, je tudi pri Ficinu v ospredju homoeroti\xc4\x8dna ljubezen med mo\xc5\xa1kimi, toda ravno tako kot Platon v Simpoziju, tudi Ficino ljubezen tematizira idealisti\xc4\x8dno v izogib vsakemu mesenemu po\xc5\xbeelenju, ki bi vodilo v telesni seksualni akt._NEWLINE_Zagovarjanje oziroma populariziranje astrolo\xc5\xa1kih idej ga je leta 1489 privedlo v spor s Rimokatoli\xc5\xa1ko Cerkvijo. Pape\xc5\xbe Inocenc VIII. ga je obto\xc5\xbeil ukvarjanja z magijo. Obto\xc5\xbebe so 24 let kasneje posthumno zavrgli.'